b'\n_START_ARTICLE_\nAzimut\n_START_PARAGRAPH_\nAzimutul este unghiul \xc3\xaen plan orizontal format de planul meridianului unui loc cu planul vertical care trece prin locul respectiv \xc8\x99i printr-un punct de referin\xc8\x9b\xc4\x83. Aceast\xc4\x83 referin\xc8\x9b\xc4\x83 poate fi nordul geografic sau nordul magnetic. _NEWLINE_Termenul provine din limba spaniol\xc4\x83 \xe2\x80\x9eacimut\xe2\x80\x9d, derivat din limba arab\xc4\x83 \xd8\xa7\xd9\x84\xd8\xb3\xd9\x85\xd8\xaa (as-simt), \xc8\x99i \xc3\xaenseamn\xc4\x83 \xe2\x80\x9edirec\xc8\x9bie\xe2\x80\x9d. Acesta este un termen utilizat \xc3\xaen principal \xc3\xaen domeniul orient\xc4\x83rii topografice, \xc3\xaen astronomie \xc8\x99i aeronautic\xc4\x83.\n_START_SECTION_\nDescriere\n_START_PARAGRAPH_\n\xc3\x8en general, azimutul reprezint\xc4\x83 distan\xc8\x9ba unghiular\xc4\x83 dintre direc\xc8\x9bia Nord (care este definit diferit \xc3\xaen func\xc8\x9bie de subiectul \xc3\xaen cauz\xc4\x83) \xc8\x99i direc\xc8\x9bia \xc3\xaen care se \xc3\xaencadreaz\xc4\x83 perpendiculara unui punct la orizont (de ex. o stea, \xc3\xaen astronomie). _NEWLINE_\xc3\x8en astronomie punctul de referin\xc8\x9b\xc4\x83 este punctul cardinal sud, iar m\xc4\x83sur\xc4\x83torile se fac de la S-V la N-E, \xc3\xaen sensul normal al acelor de ceasornic._NEWLINE_\xc3\x8en geodezie punctul-origine de m\xc4\x83surare a azimutului este punctul cardinal nord. Azimutul se m\xc4\x83soar\xc4\x83 \xc3\xaen grade de la nord de la 0\xc2\xb0 p\xc3\xa2n\xc4\x83 la 360\xc2\xb0 (sau 400\xc2\xb0) \xc3\xaen sensul acelor de ceasornic, av\xc3\xa2nd estul la 90\xc2\xb0, sudul la 180\xc2\xb0 \xc8\x99i vestul la 270\xc2\xb0. Instrumentele topo-geodezice pentru m\xc4\x83sur\xc4\x83tori folosesc cercul divizat \xc3\xaen 400 de grade centesimale._NEWLINE_Azimutul poate fi, de asemenea, distan\xc8\x9ba unghiular\xc4\x83 a unui punct fa\xc8\x9b\xc4\x83 de direc\xc8\x9bia zero. \xc3\x8en acest caz este vorba despre sistemul de coordonate polare pentru determinarea pozi\xc8\x9biei geometrice a unui punct. Azimutul constituie una din coordonatele orizontale.'